**Te-am numit iubire**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am sărutat și tâmpla unui pas

Cu aripa ce-a fost cândva rănită,

Pe crucea cu petale fac popas,

Aici credința mi-a fost răsplătită.

În zborul frânt al unui nor răpus

Pe candela fără tămâie arsă,

Tristețile se-neacă în apus

Un răsărit din mare se revarsă.

Ieri pendula şi timpul printre ploi,

Un joc bizar, atâta amăgire,

Din Alfa spre Omega, și-napoi,

Azi te-am găsit și te-am numit iubire.

- În catedrala inimii te ţin

Ca pe-o icoan-a clipelor senine,

Îmi treci prin atrii cald şi sangvin,

Când absentezi te regăsesc în mine.

Nu ne-am făcut nicicând promisiuni

Nici jurăminte-absurde, dar credinţa

Ne-a îndrumat să înălţăm minuni

Pe crater de vulcani şi reşedinţa

Într-un poem de dragoste ne-a fost,

De când te ştiu respir serenitate

Și-nvăţ că fericirea nu-i un cost

Ce merită plătit. Există-n toate.

Ioan Grigoraș Liliana Trif